《先忠烈王遗迹十二咏 其六 洗马池》
明代·程敏政

山前收战后，洗马向晴波。髀肉加鞭久，腰痕受箭多。

敌兵愁弃甲，征戍喜投戈。旧迹无寻处，沙头剩绿莎。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。